Makil dantza, baserriz baserri | Tolosaldeko eta Leitzaldeko Hitza\nMakil dantza, baserriz baserriBy Tolosaldeko eta Leitzaldeko Hitza on 2012/02/19 in Bestelakoak Goiztiar ekin diote Abaltzisketako txantxoek euren zereginari. Goizeko zortzietan plazan elkartu da hamaika lagunez osaturiko taldea. Batetik, zortzi txantxoak alkandora eta galtza zuriz jantzita, gorbata beltza, gerriko gorria eta bi zapi sorbaldan gurutzatuta, dotore. Eta, horiekin batera, saskia daramana eta nagusia. Musika jarriz, berriz, soinu jolea.\nLehenengo makil dantzak Orendain aldera geratzen diren baserrietan egin dituzte. Pare bat orduz baserritarrei ikuskizuna eskaini ostean, gosaltzera abiatu dira indarberritzeko. Ederki jan eta edan ostean jarraitu dute ibilbidearekin.\nAbaltzisketan ezezik, Amezketa aldean ere izan da makil hotsa entzungai. Bertan ere, abaltzisketarren antzeko dantza egin ohi dute inauterietan. Hauen jantzia desberdina izan ohi da, eta doinu bera erabiltzen duten arren, dantza arinagoa izan ohi da.\nBada, hauek ere zortzietarako hasi dira dantzari, eta bi taldetan banatuta egin dute baserrietako ibilbidea. Herri bateko zein besteko baserritarrek oso gustura hartu dute dantzariek eginiko bisita.\nHobariak eta salbuespenak izango dira udalaren hainbat tasatan\nTweetstream\tViewing item 1 to 5 (of 5 items) Aitor Manterola posted an update in the group Futbolsofatzen 6 hours, 53 minutes ago\n’Bi txapeldun zergatik ez?’ http://futbolmamia.com/bi-txapeldun-zergatik-ez/ Borussia Dortmund-Bayern Munich finalaren kronika. Txapeldun Ligako final ederra. Aitor Manterola posted an update in the group Futbolsofatzen 10 hours ago\n2.mailara igotzeko kanporaketa: Levante B-Athletic B (1-2). 2.Bra igotzeko: Azuqueca-Iruña (3-0), Laudio-Ferrol (1-1). Urtzi Urkizu posted an update 10 hours, 4 minutes ago\nAitor Manterola posted an update in the group Futbolsofatzen 12 hours, 38 minutes ago\nBi nafar Poloniako Ligan nagusi: Legiak irabazi du, eta han dira Iñaki Astiz atzelaria eta Kibu Vicuña 2. entrenatzailea. Jan Urban entrenatzaile. Kopa ere irabazi dute. 2007tik daude hirurak Legian. Igor Susaeta posted an update in the group Italiako Giroa 13 hours, 30 minutes ago


Txarrenean onena erakusten ari dira : Oarsoaldeko Hitza\nTxarrenean onena erakusten ari dira\n8.000 dei egin dituzte guztira sare horrekin bat egitea erabaki duten 426 boluntarioek, adineko herritarrei zer moduz diren eta zein behar dituzten galdetzeko.\nEnara Alfonso boluntarioa da Zaintza Sare Komunitarioan.\nTxarrenean onena erakusteko unea zela esan zuen pasa den astean Aizpea Otaegi Errenteriako alkateak, eta zalantzarik ez da bazekiela zertaz ari zen hitz egiten, ezagutzen duela, alegia, hura gidatzeko aukeratu duen komunitatea. Horixe egiten ari dira herritarrak, txarrenean onena erakutsi. Pasa den astean jarri zuen martxan udalak Zaintza Sare Komunitarioa eta astebeteko epean, sare hori Errenteria-Oreretan bizi diren 70 urtetik gorako eta bakarrik bizi diren 60 eta 69 urte arteko herritar guztiekin harremanetan jarri da.\n8.000 dei egin dituzte guztira sare horrekin bat egitea erabaki duten 426 boluntarioek, adineko herritarrei zer moduz diren eta zein behar dituzten galdetzeko. Dei horietan jasotako datuen arabera, gainera, haien egoeraren gaineko diagnostikoa ere egin du udalak. Esker ona azaldu die boluntario guztiei, eta zorionak eman egiten ari diren lanarengatik. Lan handia ez da, telefono deiak egiten dituzte, handitasuna, baina, alde humanoan du, eskuzabaltasunean, erakusten duen komunitatearekiko konpromisoan; lortu duten saretzea bera da handia.\nOtaegik bideoa bat zabaldu du esker ona azaltzeko lanean ari diren boluntario horiei eta zoriontzeko. Hiru oinarri jarri dikzio sarearen iniziatibari, horien gainean eraiki delako: Elkartasuna, komunitatea eta elkarlana. Elkartasuna, alkatearen hitzetan, izugarria zian delako lehen unetik iniziatibak izan duen erantzuna, asko izan direlako boluntario izateko prest azaldu direnak; komunitatea, iniziatiba martxan jarri zenetik 8.000 dei egin dizutelako boluntarioek, zaurgarrienak direnei zer moduz dauden eta zein behar dituzten galdetzeko. Dei horietan jasotakoarekin diagnostikoa ere egin du udalak, eta dagoeneko ari dira zsarearen bidez elikagaiak eta botikak iritsarazten etxeetara, baina ari dira materialak ez diren bestelako beharrak asetzen ere, “deien jarraipena egiten ari dira boluntarioak beldurra edota bakardadea adierazi dieten herrikideei sustengua eta babesa emateko”.\nLankidetza, hori ere ezinbesteko aldagaia sare komunitarioan. Erronka handia du udalak adinekoei behar bezala erantzuteko, haien beharrak, dena direlakoak, asetzeko, “erronka horri erantzuteko gai izan bagara, udal langileen, babes zibileko kideen eta boluntarioen sarea artikulatzeko gai izan garelako izan da”.\nHarro eta pozik azaldu da azkenik alkatea, “komunitate honetako kidea naizelako, txarrenean onena erakusten ari garelako. Konfinamendua ez da amitu, luzatu egin da, eta sare ikaragarri honi esker, artikulatu dugun guztiari esker, gai izango gara orain arte identifikatu diren beharrei, zein aurrerantzean identifikatuko direnei erantzuteko. Zorionak eta mila esker”.


Handia efektua Euskal zinema aztergai, Durangoko Azokako Irudienean\nHandia efektua: zerk mugitzen gaitu? –\nDurangoko Azokaren 50. edizioarekin batera ekin genion Zinea atariko lagunok, euskal zinemarekin lotutako gaiak jorratzeko asmoz, Irudienea gunean mahai-inguruak antolatzeari. Aurtengoan, halaber, txanda gordetzeko eskatu diegu Euskaltzaleen Topaguneko kideei, eta abenduaren 8an, ostirala, goizeko 11:00etan hasita, ‘Handia’ efektua: zerk mugitzen gaitu? solasaldia egingo dugu Durangoko Zugaza zinemetan. Gonbidatuta zaudete!\nAzken 30 urteetako film ikusiena bilakatu da Jon Garaño eta Aitor Arregiren Handia. Zergatik? Zerk mugitu du horrenbeste jende? Zein ezaugarri ditu euskal sorkuntzak? Zergatik funtzionatzen dute film batzuek, eta beste batzuek ez? Zein garrantzia du komunikazioak? Eta zinema jaialdiek? Euskal industriaren egiturak, badu zerikusirik?\nIdeia horiek eta askoz gehiago izango ditugu hizpide aurtengoan, ondorengo luxuzko gonbidatuekin: Angel Aldarondo zinema aditua; Iratxe Fresneda irakaslea, zinegilea eta zinema-kazetaria; Santi Leoné historialaria eta zinezalea; Amaia Serrulla Donostia Zinemaldiko Hautespen Batzordeko kidea; eta Zigor Etxebeste irakasle eta zinema aditua.\nHonenbestez, azken urteetako ohiturari jarraituz, zuek guztiak, zinezaleak eta industriako profesionalak, bertan parte hartzera gonbidatu nahi zaituztegu, denok elkarrekin gaiaz hausnartu dezagun eta ondorioak atera ditzagun.\nGorde zita agendan: abenduaren 8a, ostirala, 11:00etan Durangoko Azokako Irudienea gunean, ‘Handia’ efektua: zerk mugitzen gaitu solasaldia. Zuen zain izango gara!\nHandia efektua Handia efektua: zerk mugitzen gaitu?, mahai ingurua Durangoko Azokan!\nDurangoko Azoka, Euskal zinema, Handia, mahai ingurua, zinea


Jean Monnet - Wikipedia, entziklopedia askea.\nIkatz eta Altzairuaren Europako Erkidegoko Autoritate Nagusiko presidentea\n1952ko abuztuaren 10a - 1955eko ekainaren 3a - René Mayer →\nCognac, 1888ko azaroaren 9a\nThe Jean Monnet House (en)\nThe Jean Monnet House (en) eta Bazoches-sur-Guyonne, 1979ko martxoaren 16a (90 urte)\nSilvia de Bondini (en) (1934ko azaroaren 13a -\nMarie-Louise Monnet (en)\ndiplomazialaria, ekonomialaria, politikaria, Frantziako Erresistentziaren kidea eta enpresaburua\nErasmo saria (1977)\nKarlomagno Saria (1953ko maiatzaren 17a)\nWateler Peace Prize (1953)\nHonorary Citizen of Europe (1976)\nJean Omer Marie Gabriel Monnet (ʒɑ̃ mɔnɛ ahoskatua; Cognac, Charente, 1888ko azaroaren 9a – Houjarray, Bazoches-sur-Guyonne, 1979ko martxoaren 16a) frantziar ekonomialari eta diplomatikoa izan zen. Europar Batasunaren arkitekto nagusienetariko bat izan zen eta baita aita sortzaileetako bat ere. Ez zuen inoiz bere burua hauteskundeetara aurkeztu beti itzaletan lan egin zuen. Edonola ere, Europako Ikatz eta Altzairuaren Batzordeko lehen presidente izendatu zuten.\n↑ «Mr Jean Monnet» The Times 1979-11-16.\nWikimedia Commonsen badira fitxategi gehiago, gai hau dutenak: Jean Monnet\nISNI: 0000 0001 1447 562X\nBNF: 12074393h (data)\nOrriaren azken aldaketa: 22 martxoa 2019, 11:22.


COVID-19 egoeraren azterketa eta proposamenak\nLehenik eta behin, egun hauetan zehar hildako pertsonen familiei gure doluminak adierazi nahi diegu. Era berean, ospitaleratuta dauden, etxeko jarraipena duten edo sintomak dituzten pertsona guztiei gure babesa eta elkartasuna adierazi nahi diegu.\nBigarrenik, eskerrak eman nahi dizkiegu osasun eta larrialdi arloko langile guztiei, egiten ari diren lan handiagatik, bai eta zerbitzu publikoen multzoko langile guztiei ere, zaintza-lanetan, garbiketalanetan, supermerkatuetan, elikadura-dendetan, farmazietan … eta gure eskubideak bermatzeko eta oinarrizko produktuak eskuratzeko lanean ari diren guztiei.\nHirugarrenik, Nafarroako herritarrak koronabirusaren ondorioak arintzeko erakusten ari diren erantzunkidetasuna eta elkartasuna balioetsi nahi dugu, bai prebentzio-neurriei dagokienez, bai herriz herri eta auzoz auzo sortzen ari diren elkartasun-sare komunitarioei dagokienez, gehien behar dutenekin lankidetzan aritzeko. Auzolana beti izan da gure herriak duen esentzietako bat, eta berriz ere erakusten ari gara elkarren babesa, elkarlana eta elkartasunaren garrantzia.\n2. IRAKURKETA OROKORRA\nOsasun krisi larri baten aurrean gaude, duela hilabete batzuk imajinatu ezin genuena, ezta orain dela aste batzuk ere. Gizarte, lan eta ekonomia arloan ondorio larriak ere izaten ari da, eta aurrerantzean izanen ditu. Oso jakitun gara oso une gogorrak direla, eta ikusteke dago ondorioen nondik norakoa arlo guztietan. Ziurgabetasun-egoera batean, logikoa da biztanleek beldurra izatea, eta guztion artean bideratzen saiatu behar dugun emozioa da lehentasunak argi izanda.\nEH Bilduren lehentasuna osasun publikoa eta herritarren ongizatea dira. Eta, gizarte osoa bezala, zinez kezkatuta gaude. Krisi hau zaintza erdigunean ez daukan sistema baten ahuldade guztiak ispilu aurrean jartzen ari delako, mugimendu feminista planteatzen ari den bezala. Agerikoa da, era berean, 2008ko krisiaren ondoren, funtsezko zerbitzu publikoak ahuldu zituzten murrizketapolitikek ere eragin nabarmena izan zutela. Joera hori iraultzen hasi da azken urteotan, baina egoera honek erakusten du beharrezkoa dela indartzen, sendotzen eta hobetzen jarraitzea, pribatizazioak eta murrizketak defendatzen jarraitzen dutenen aurrean.\nEta egungo markoaren mugak ere agerian geratzen ari dira: neurri asko Madrilen erabakitzen denaren mende geratzen dira, Alarma Egoera dekretatzearekin batera areagotu den joera. Lehentasuna nafarron osasuna dela oinarri hartuta, kezkatzen gaitu une honetan Nafarroako Gobernuak lehentasunezko esparruetan garatu beharreko ekimena Espainiako Gobernuaren aginte bakarraren mende geratzea; izan ere, Espainiako Gobernuak ez ditu ez Nafarroaren errealitatea ez berezko beharrak ezagutzen, eta bizitzen ari garen salbuespen egoera baliatzen ari da eskumenak berriro zentralizatzeko. Madrilen hartzen den erabaki bat bera ere ez da Nafarroan hartzen direnak baino hobea edo eraginkorragoa izango, hemen gure errealitatearen ezagutzatik eta gure baliabideen kudeaketa eraginkorretik abiatzen baikara. Frogatuta geratzen ari da egoera hau maskarak eta babes-ekipoak erosi eta kudeatzerakoan. Garrantzitsuena eragile eta administrazio desberdinen arteko koordinazio eta lankidetza egokia da, tokiko errealitate eta instituzioetatik hasi eta Europako esparruetara arte.\nHorregatik, Nafarroako Gobernuari eskatu diogu bera izan dadila egoeraren kudeaketaren lidergoa bere gain hartzen jarraituko duena. Balioan jartzen dugu Nafarroako Gobernuaren prestutasuna eta arintasuna talde politikoekiko komunikazioan, hartuz joan diren neurri ezberdinen inguruko kontaktua eta informazioa etengabeak izan baitira eta baitira. Baina puntu honetara iritsita, uste dugu ez dela nahikoa, eta helarazi diogu beharrezkoa dela arreta, zaintzak eta ondorio ekonomiko, lan arlokoak eta sozialak bermatzeko neurriak mahai zabal batetik kudeatzea, eragile sozial, ekonomiko, politiko eta feministen parte-hartzea bermatuz. Orain arte ez dugu proposamen honekiko erantzunik izan.\n3. ARLOKAKO BALORAZIOA ETA PROPOSAMENAK\n3.1.Osasun arloari dagokionez\nProfesionalek ez dute beren burua babesteko material nahikorik, ez maskarillarik ez bakartze ekipamendurik ere, eta premiazkoa da Nafarroako Gobernuak egoera honi irtenbide bat ematea. Ez da ulergarria poliziek eta militarrek bai, eta gaixoekin edo sintomak dituzten pertsonekin harreman zuzenean daudenek bitartekorik ez izatea. Ez da ulergarria Osasun Ministerioak erosketa zentralizatua iragarri eta materialik ez lortzea edo erkidegoetara ez iristea. Ez dakigu dauden baliabideak nola banatzen ari diren. Erabateko opakutasuna dago. Irizpide publikoak eta argiak eskatzen ditugu.\nMinistroak berak esan zuen Erkidegoek beren kabuz eros zezaketela materiala. Horretan ari al da Nafarroako Osasun Departamentua? Osasun sailburuak esan zuen ez dagoela “hornikuntza gabezia” arazorik, baina materialik ez badago, arrazionalizatzen ari direlako dela. Zein irizpideren arabera? Arrisku egoerak sortzen ari dira hainbat arlotan, baita egoitzetako eta bestelako gune sozio-sanitarioetako profesionalen kasuan ere. Babes-ekipoak eta maskarillak premiaz banatu behar dira eremu sozio-sanitario osoan.\nBabes-material faltari buruzko informazioak benetakoak badira orokorrean, langileei jakinarazi beharko litzaieke, alternatibak baloratu ahal izan ditzaten. Langileei arazoen berri ez emateak mesfidantza eta urduritasuna baino ez du sortzen.\nEstatu mailan ekipo horiek erosteko aukerarik ez badago, Erret Dekretuak aukera ematen dio Estatuari sektore pribatuko ekoizpen-zentroak edo enpresak bere gain hartzeko. Estatuak ez al du asmorik maskarillak eta babes ekipoak ekoizteko bitartekoak administrazioaren esku uzteko?\nProfesionalei ez zaie proba egiten ari, eta asko beldur dira kasu positiboekin jardun izanagatik, sintomarik gabe ere, birusa kutsatzen ari ote zaien, eta beraiek gaixoei transmititzen ari ote zaizkien. Profesional guztiei egin behar zaie proba.\nErraztasunak eta babesa eman behar zaizkie profesionalei, beren lana baldintza onenetan egin dezaten eta beren familientzat transmisio-foku izan ez daitezen. Ospitale-eremuetatik gertu dauden hoteletako logelak gaitu beharko lirateke, hala behar duten osasun-langileentzat, haien babesa bermatzeko.\nGomendagarria litzateke, halaber, ospitale-inguruko hotel-enpresekin hitz egitea, horietako batzuk dagoeneko beren burua eskaini baitute, hotel-azpiegitura horiek ospitale-oheetara bideratzeko. Gaixo horiek artatzeko zentro espezifikoak sortzeak ospitaleak askatzeko aukera emango luke, gainerako osasun arreta bermatzeko. Egun gutxi barru izan daitekeen hazkundearen arabera, litekeena da ospitaleetako ohe berri kopuru handia behar izatea.\nLehen Mailako Arretan bereziki, oso biztanle gutxi ari dira arreta presentziala jasotzen osasunzentro gehienetan. Profesional askok telelanaren bidez egin lezakete, herritarren % 80ari telefonoz egiten ari baitzaie jarraipena, hainbat osasun-zentrotatik esaten ari zaizkigunez. Kasu askotan, dagoeneko, whatsapp bidezko bideokonferentzia erabiltzen ari dira pazienteen jarraipena egiteko, eta profesionalak eta pazienteak pozik daude. Baina lana hobetzeko SIMcard duten tabletak behar dituztela ohartarazi dute.\nKomenigarria litzateke baloratzea ea arreta, asteburuetan, oinarrizko eremu bakoitzeko erreferentziazko profesionalak (kupoa) egin beharko lukeen telelaguntza bidez, astean zehar asistentzia-jardueraren beherakada ikusita. Guardiako langileei lana deskargatzeko aukera emango lieke.\nTestei dagokienez, gure iritziz, kutsatuta egon daitezkeen susmoa duten paziente guztiei egin behar zaie, eta benetako positiboak identifikatuta eduki behar dira. Test azkarra eskura dagoenean, osasun-zentroetan kopuru nahikoa jarri behar da. Test horiek egiteko, estrategia zehaztu behar da. Izan daiteke 20 minuturo hitzorduak ematea osasun-zentroetan orain kasu positibo gisa tratatzen diren pertsona guztiei, etxean diagnostikatu gabe daudenei. Aurreikusitako eremuetan egingo litzateke, eta lanaldia amaitzean desinfektatu egingo lirateke. Autotik ere egin ahal izango litzateke zuzenean, beste toki batzuetan egiten ari den moduan.\nNafarroako Gobernuaren Lege Dekretuak dioenaren arabera, posible izanen da erretiratutako osasun langileak kontratatzea, lanaldi osokoak, lan murrizketa dutenak edo beste egoera batzuetan daudenak administrazioaren esku jar daitezen. Beraz, Administrazioak eskura dituen eta ez dituen giza baliabide guztiak jarriko ditu. Zer ekarpen egiten ari dira eta egingo dituzte ospitale eta klinika pribatuek? Plangintza bat egin behar da sektore pribatuko profesionalen eta baliabideen zati bat Osasunbidearen zerbitzura jartzeko.\nIldo honetan, pozez hartu dugu Nafarroako Gobernuak osasun-sare publiko eta pribaturako agintaritza bakarra sortu izana, eskura dauden baliabideen ikuspegi globala izateko, Zaintza Intentsiboko oheak barne. Osasun-sistema publiko osoa kargatu beharrean, osasun-sare osoa baliatu behar da. Gobernuari eskatzen diogu argitu dezala zein den Osasun Departamentuaren aurreikuspena sektore pribatuaren erabilerari dagokionez.\n3.2. Ekonomia eta lan-neurriei dagokienez\nBiziki kezkatzen gaitu batzuek egoera aprobetxatu nahi izatea eskubideak murrizteko, eta krisi honen ondorioak, 2008. urtekoan bezala, herri-sektoreek eta pertsona ahulenek ordaintzea. Egoerak zailak direnean, ondorioak ezin dituzte langileek bakarrik jasan; aitzitik, krisi honen kostuei aurre egiteko gizartearen ekarpenak proportzionala izan behar du. Hainbat gai jorratu behar dira:\na) Nafarroako gobernua jarduera ekonomikoa mantentzearekin tematuta ikusten dugu. “Osasuna babestu bai, baina lan egin behar da, eta ekonomiak aurrera egin behar du”. Argi izan behar da zein diren hartzen diren neurrien lehentasunak, eta une honetan osasun publikoa zaintzeak izan behar du helburu, langileak babestuz. Gure ustez, krisi hau lehenbailehen gainditzeko, ezinbestekoa da jarduera oro gutxienekora murriztea, oinarrizko eta funtsezko zerbitzuak salbuetsiz, eta gizartearen gehiengo zabalaren konfinamendu eraginkorra bermatzea, Italian dekretatu den bezala.\nb) Oraingoz Nafarroako Gobernuak iragarritako neurri ekonomikoak oso orokorrak dira. 100 milioi funtsa sortu da, zabal litekeena, baina ez da zehazten nola banatuko den. Espazio sozio-sanitarioak eta gizartearen ongizatea bermatzeko baliabideek lehentasuna izan behar dute orain, horretarako behar diren giza baliabide eta baliabide material guztiak ezarriz. Faltan bota dugu funts horren helburuen artean ez jasotzea udalek izan ditzaketen aparteko beharrak, eta Nafarroako Gobernuari eskatzen diogu horiek aintzat hartzeko.\nc) Langile publikoen atalean, ados gaude langileak administrazioaren esku egon behar izatearekin eta orain arte oinarrizko zerbitzuak bermatzeko zeuden irizpideak malgutzearekin, baina neurri berezi horietatik salbuetsita dauden pertsona bakarrak haurdun dauden emakumeak dira. Gaixotasun kronikoak dituzten pertsonak ere kontuan hartu beharko lirateke, adibidez. Pertsona horiek guztiek konfinatuta egon beharko lukete, eta lanera joatetik salbuetsita, sektore publikoan zein pribatuan.\nd) Langileen osasuna babesteari dagokionez, Funtzio Publikoan telelana lehenesteko hartutako neurriak ontzat ematen ditugu, eta Foru Gobernuari eskatzen diogu enpresa pribatuetan ere arriskuen prebentzioa zaindu dezala, segurtasun- eta osasun-arloko prebentzio-neurrien jarraipen eraginkorra egin dadin, sindikatuak eskatzen ari diren bezala. Nolanahi ere, ekoizpen-jarduerak gutxienekoa eta salbuespenezkoa izan behar luke.\ne) Lege Dekretuan zabaldu egiten dira enpresei abalak eta maileguak emateko aukerak. Ados gaude une hauetan enpresei likidezia ematearekin, baina benetako konpromisoa hartu behar dute enplegua eta lan-eskubideak mantentzearekin. Sektore publikoak eta Ogasunak egingo duten ahalegina ikusita, patronalak, sektore pribatuak eta enpresek, zer ekarpen egingo dute? Nafarroako Gobernuaren aldetik exijitu eta argitu beharreko kontua da.\nEspainiako Gobernuak iragarritako ICO kredituak, besteak beste, negozioaren bideragarritasunari baldintzatuta daude. Bideragarritasun hori, kasu askotan, zalantzagarria izango da. Proposatzen dugu Nafar Gobernuari eskatzea susta dezala finantza-erakundeek kreditu bigunak ematea. Ez dezagun ahaztu bere garaian 60.000 milioi euro baino gehiagorekin erreskatatu zituztela. Orain inoiz baino gehiago exijitu behar zaio bankari gizarteari itzul diezaion bere garaian erreskatearen bidez mailegatu ziena.\nf) Une honetan, Nafarroan 1.000 ERTE baino gehiago gauzatzen ari dira. Kasu horietan, sindikatuen parte-hartzea bermatu behar da, langileen eskubideak bermatzeko. Era berean, langileei Gizarte Segurantzak ordainduko diena soldaten% 100era arte osatzeko eskatu beharko litzaieke enpresei.\nEdozein kasutan, enpresek eskura dituzten malgutasun-tresna eta -neurri guztiak erabili behar dituzte ERTE bat izapidetu aurretik. (Horrela dago xedatuta Alemaniako legedian, eta halaxe egiten ari dira han). ERTEen tramitazioa enpresa bakoitzaren emaitzen kontuaren mende egon behar da. Etorriko den krisi ekonomikoaren kostua ezin dute, inola ere, langileek eta sektore publikoak bakarrik hartu beren gain; enpresek pandemia horren ondorio ekonomikoei aurre egiten lagundu behar dute ezinbestean.\ng) Enpresek irabaziak izango dituztenean, zerga bidez itzultzeko mekanismoak aztertu beharko dira.\nh) Aipamen berezia egin behar zaio Nafarroan 47.000 pertsona inguruk osatzen duten langile eta enplegatzaile autonomoen egoerari. Estatuak hartutako neurriak ez dira nahikoak; izan ere, kasu askotan, hainbat arrazoi direla medio, ezin dute jarduera bertan behera uzteko eskatu prestazioak jasotzeko; beraz,\nNafarroak neurriak hartu behar ditu krisiak dirauen bitartean jasango duten egoera larria nabarmen murrizteko, bai eta sortzen duen enplegu gehiena berreskuratzeko eta birtxertatzeko ere. Nafarroak neurriak hartu behar ditu. Honakoak izan daitezke: prestazio ekonomiko bakarra (Katalunian egin den bezala) itxiera agindu den jardueretan autonomo gisa agertzen direnentzat, martxoaren 14ko 463/2020 Errege Dekretuan aurreikusitakoarekin bat etorriz, eta aldi berean beren fakturazioaren murrizketa zorrotza eta nahigabekoa egiaztatzen dutenentzat koronavirusak beren jarduera ekonomikoan dituen eraginen ondorioz, eta dirusarreren ordezko iturririk ez badute; edo bestela, laguntza emanez. “Erresistentzia-txekeak” (Kantabriak egingo duen bezala) deiturikoak, negozioen gastu finkoak estaliko dituztenak, hau da, irekita edo itxita egon (alokairua, argia, elektrizitatea, etab.), edo berriz ere lanean hasteko laguntza-neurriak hartuko dituztenak.\n3.3. Hezkuntza arloari dagokionez\nIkastetxe guztien itxierak zalantza handiko egoera ekarri du ikasturte-amaiera honetarako, eta profesionalak eta ikasleak ahalegin handia egiten ari dira egoera horren ondorioak arintzeko.\nBalioesten dugu Hezkuntza Departamentuak hasieran emandako jarraibideak aldatu izana eta irakasleek lehentasunez etxetik lan egin dezaten bultzatzea, jakinik ikasleei egin beharreko jarraipena ahalegin erantsia izaten ari dela.\nPremiaz heldu beharreko hainbat alderdik kezkatzen gaituzte:\n• Lehenik eta behin, ikasturte amaiera honetarako aurreikusitako oposizioekin zer gertatuko den argitzea eskatzen diogu Nafarroako Gobernuari. Oposiziogileek ziurtasunak behar dituzte lehenbailehen.\n• Ziurtasun berberak behar dituzte EvAUra aurkeztuko diren 2. Batxilergoko irakasleek eta ikasleek ere. Premiazko erabakiak hartu behar dira gai-zerrendak murrizteari eta datak atzeratzeari dagokionez.\n• Hezkuntza Premia Bereziak dituzten ikasle guztiek beharrezko jarraipena izatea bermatu behar da; beraz, inplikatutako irakasleek eta orientazio-taldeek egiten ari diren lanaz gain, Nafarroako Hezkuntza Bereziko Baliabideen Zentroak (CREENA) bere lana indartu behar du.\n• Modu eraginkorrean bermatzea ikasleen artean eten digitalik ez dagoela eta eskola-lana telematikoki egin ahal izateko baliabide guztiak dituztela.\n3.4. Eskubide sozialen arloari dagokionez\nEgoera ekonomiko eta sozial ahulean dauden pertsona asko daude, une honetan laguntza ekonomiko eta sozial handiagoa beharko dutenak. Premiaz aurreikusi eta hartu behar dira pertsona horien guztien eskubideak eta ongizatea babesteko neurriak. Ezinbesteko neurria da oinarrizko zerbitzuen plantillak indartzea, behar berriei erantzuteko.\nBeharrezkoa da, era berean, errenta bermatuaren tramiteak arintzea eta larrialdietarako laguntzak zabaltzea. Horretarako, langileak berrantolatu beharko lirateke, administrazio-izapide premiazkoenak ateratzeko eta premia berriei erantzuteko. Sektoreka, bereziki kezkatzen gaituzte:\n3.4.1. Egoitza sozio-sanitarioak Egoitzak gune ahulenetako batzuk dira, eta familien eta langileen kezka agerikoa da. Martxoaren 20an Nafarroako Gobernuak Covid-19 egoitzetako balizko kasuen aurrean Osasun protokoloa onartu zuen. Babes ekipoak falta dira, kutsatutako pertsonak isolatuta daude egoitzen barruan, eta baja asko izango direla aurreikusten da. Premiei buruzko aurreikuspenak egin eta neurriak hartu behar dira, esaterako:\n• Onartutako protokoloak ezartzen duen bezala, zentro horietan maizago egon edo igaro daitezkeen mediku-langile eta -ekipoen errefortzua bermatzea. Norbera babesteko ekipamenduak eta beharrezko materiala bermatzea.\n• Kontratazioen zerrenda bat egitea, beharrezkoa denerako. Dagoeneko aitortu dute ez dutela titulua eskatuko kontratatu ahal izateko, jende asko langabezian geratzen ari baita, bereziki etxeko langileak. Emakume horiek esperientzia dute, eta, beraz, kontratatu ahal izango lirateke.\n• Egoitzetako kutsadura-egoera kezkagarria izaten hasi da: egoera larriagotzen bada, egoera onena duten pertsonak atera beharko lirateke pisuetara, pisu jakin batzuk prestatu beharko lirateke horretarako, edo, beharrezkoa balitz, hoteletan edo, adibidez, elizako beste higiezin batzuetan egin beharko litzateke.\n• Kasu larriak itunpeko egoitzetan gertatzen ari dira, eta horiek, beren onurei eustea bilatzeaz gain, uste dugu kasu horietan administrazioak ahaleginak eta erantzukizunak eskatu behar dizkiela haiei ere.\n• Langileen urduritasuna eta estresa ikusita, beharrezkoa da informazioa eta aholkularitza etengabea izatea.\n• Administrazioak egoitza pribatuetan hartzen ari diren segurtasun-neurriak kontrolatzea.\n3.4.2. Etxez etxeko arretako zerbitzua Errealitatea ez-ohikoa, eta, gure ustez, beharrezkoa da arlo honetan ere egoera zein den jakitea. Erabiltzaile askok baja eman du, pertsonetako asko senideak artatzen ari direlako. Edonola ere, aurreikuspena da askok orain eskatuko dutela zerbitzu hori. Horregatik, honakoa planteatzen dugu:\n• Langileek prebentzio-neurriak bermatuta izan behar dituzte.\n• Beharrezkoa da langileei etengabeko informazioa ematea, prebentzio-neurriak eta sor daitezkeen gainerako zalantzak bermatu ahal izateko. Osasunaren eta laneko arriskuen prebentzioaren arloko profesionalen aholkularitza izan behar dute.\n• Zerbitzua egoera berrietara berregokitzea, langileak indartuz eta orain arte ematen ez zituzten beste zerbitzu mota batzuk emanez. Aparteko egoera horretan ordutegiak langile gehiagorekin zabaltzea, asteburuetan ere bai.\n• Etxean geratu diren senideen kontratazioak arintzea, haiek zaintzeko.\n• Janari banaketa bermatzea, zerbitzu hori Gurutze Gorriarekin eta auzo eta herrietan sortu diren talde komunitarioekin koordinatuz.\n• Hemen ere, bajan egongo diren edo senideak zaintzeko etxean geratu beharko duten langileen ehuneko handi bat egongo da. Beharrezkoa da aurrea hartzea eta kontratazio zerrenda bat izatea.\n3.4.3. Indarkeria matxistaren biktima diren emakumeak Oso sektore ahula da, eta egoera honetan babesgabetasun-egoera oso kezkagarria da. Une honetan emakume horien egoera okertu egingo da, beste leku batzuetan gertatu den bezala, hala nola Txinan, non kasuak esponentzialki handitu ziren konfinamenduarekin. Oso zaila izango da kasu horiek antzematea eta emakumeak salatzera iristea. Euren etxeetan dauden identifikatutako kasuak deien bidez kontrolatzen ari dira, eta hori gutxiegi izan daiteke. Harrera etxea saturatuta dago, eta, gainera, familiak daude kutsatuta. Egoera horren aurrean, neurri hauek hartu beharko liratekeela uste dugu:\n• Larrialdietarako pisu gehiago prestatzea.\n• Arreta eta sentsibilizaziorako telefonoei buruz dagoeneko martxan dagoen informaziokanpaina denboran mantentzea eta indartzea.\n• Jarraipena indartzea, telefono-dei gehiago egitea, bideo-deiak edo bideokonferentziak gaitzea, laguntza-sareak erabiltzea …\nHauxe da talderik ahulenetako beste bat, eta kezkatuta gaude babesik gabe dauden eta beren etxeetan konfinatuta dauden haurren egoera dela eta. Une honetan oinarrizko beharrak bermatzen saiatzen ari dira, janaria bereziki. Jangeletan ematen zen janaria bermatzeko kita bidaltzen zaie. Haur horietako asko oso desegituratuta dauden eta arazo erantsi handiak dituzten familietan daude; etxean konfinatuta egoteak nabarmen larriagotzen du egoera. Jarraipena telefonoz egiten ari dira, eta baliteke hori nahikoa ez izatea. Proposamenak:\n• Jarraipena indartzea, telefono-dei gehiago, bideo-dei gehiago, noizbehinkako bisitak…\n• Kasu honetan ere, oinarrizko beharrak bermatzeaz gain, zerbitzuak indartu eta laguntza psikologikoa eskaini beharko litzaieke.\n• Etxetik irten behar duten premiazko kasuetarako pisuen aurreikuspena.\n• Adingabearen eta familia osoaren eguneko hiru otorduak bermatzeko behar den elikadura bermatzea. Janari osasungarria eta orekatua izatea bermatzea.\n3.4.5. Pertsona migratzaileak Biztanleriaren sektore ahulenetako bat, zalantzarik gabe, egoera administratibo irregularrean dauden migratzaileena da. Are gehiago, egoera honetan. Oinarrizko gizarte-zerbitzuetara jotzeko zailtasunak edo laguntza-estaldurarik ezak, hala nola elikagai-bankuak edo beste erakunde batzuk, babesik gabe uzten ari dira pertsona horiek. Era berean, etxebizitzaren arloko prekarietateegoerek erantzun ausartak eskatzen dituzte pertsona guztien osasuna bermatzeko. Horregatik, beharrezkotzat jotzen dugu premiazko neurri hauek ezartzea:\n• Gaur egun Nafarroan bizi diren pertsona guztiek, beren administrazio-egoera edozein dela ere, zerbitzu publiko guztiak eta Nafarroako Gobernutik edo udalerrietatik ezartzen diren neurri guztiak (osasun-zerbitzuak, gizarte-zerbitzuak, etab.) baliatu ahal izatea.\n• Nafarroako Gobernuak udalerriei eska diezaiela oinarrizko gizarte-zerbitzuetatik edo tokiadministrazioko beste esparru batzuetatik erroldak errazteko, pertsona guztiek aukera izan dezaten foru eta udal mailan planteatzen diren neurri guztiei heltzeko. Larrialdietan, ezinbesteko baldintza ez izatea. Udalerriei baliabideak eta koordinazioa eskaintzea, jatorriagatik edo egoera administratiboagatik inor arreta gabe gera ez dadin.\n• Osasun-arauak berma ditzaketen espazio publikoak gaitzea, etxean pilaketa-, osasungarritasun- edo bizikidetza-arazoak edo beste arrazoi batzuk direla-eta bete ezin diren pertsona guztientzat. Era berean, etxerik gabeko pertsonentzako espazio horiek erraztea.\nBestalde, Nafarroako Atzerritarren Bulegoa ixteak eta duela hilabete batzuetatik pertsona askok eskatutako hitzorduak baliogabetzeak ekarriko du pertsona horiek 2021era arte itxaron behar izatea beren tramitazioak egiteko. Itxaron-zerrendak, COVID-1en krisiaren aurretik jada, sei hilabetetik 13 hilabetera bitartean zihoazen, egin beharreko izapide motaren arabera, hainbat gizarte-kolektibok jada salatu zuten bezala. Azpimarratu behar da atzerritartasun-izapide horiek ezinbestekoak direla pertsona askoren eskubideak baliatzeko. Estatuko administrazioaren eraginkortasunik eza diskriminazio-praktika bat da, eta pertsonentzako oinarrizko alderdi askori eragiten die (lanekoak, familiakoak, asiloa, etab.). Horregatik, uste dugu beharrezkoa dela estatuko administrazioari eskatzea premiaz ebatz dezala atzerritartasun-bulegoetako tramitazioen egoera kaotikoa, lehenik eta behin hitzordua galdu duten pertsonei irtenbidea emanez.\n3.4.6. Etxeko langileak Krisi honen ondorioak gehien jasaten ari den sektoreetako bat da. Ez dezagun ahaztu baldintza txarretan ari direla lanean, eta asko kontraturik gabe. Horietako asko beren lana galtzen ari dira, beste batzuek ezin dituzte beren senideak artatu, eta babes eta segurtasun baldintzak baliogabeak dituzte. Ez ditugu langile hauek ahaztu behar.\nHorregatik, Nafarroako Gobernuari eskatzen diogu, lehenik eta behin, beren lan-eskubideei buruzko informazioa eta aholkularitza eman diezaiela, bai eta kontrola ere, prebentzioneurrietarako duten eskubidea berma diezaieten.\nNeurri bereziak hartu behar dira lanik gabe geratu direnentzat, bereziki kalte-ordaina jasotzeko eskubiderik ez dutenentzat edo beren ardurapean adingabeak dituztenentzat. Zaintzan esperientzia duten pertsonak dira, eta kontuan hartu behar dira zentro sozio-sanitarioetan egin daitezkeen kontratazioetarako.\n3.4.7. Desgaitasuna edo gaixotasun mentala duten pertsonak\nEgoera honetan neurri espezifikoak behar dituzten kolektibo kalteberak ere badira:\n• Senitartekoei berariazko aholkularitza eman behar zaie, zaintzan laguntzeko.\n• Telefono bidezko jarraipena eta laguntza psikologikoa indartzea beharra duten pertsonentzat.\n• Beren osasun eta segurtasunagatik eta inguruan dituzten pertsonengatik, gaixotasun mentala, desgaitasun intelektuala edo espektro autistaren nahasmenduak dituzten pertsonek ibilaldi terapeutikoetarako eskubidea bermatzea beharrezkoa da.\n3.4.8. Etxerik gabeko pertsonak Kalean lo egiten duten pertsonei espazio seguruak eskaintzea. Gauez eta egunez egotea bermatuko dien gune bat.\n3.4.9. Etxebizitza izateko eskubidea Premiazkoa da etxebizitza saturatuetan bizi diren eta konfinamendurako baldintza onak bermatu ezin dituzten pertsonentzat bizileku-alternatibak eskaintzea.\n3.5. Larrialdi eta babes zibiliko arloari dagokionez\nNafarroan larrialdietako eta babes zibileko plantilla daukagu, suhiltzaile prestatuak, eta salbuespenezko edozein jardueratarako babes-ekipo egokiak dituena.\nSuteen ondoriozko irteeren ohiko jarduera nabarmen jaitsi den une batean, gure ustez, Nafarroako Gobernuak larrialdietarako eta babes zibilerako baliabide propioak ahalik eta gehien baliatu behar ditu aparteko lanetarako.\nEz da logikoa militarrak gure osasun zentroetan oso beharrezkoa litzatekeen babes materialaren ostentze lanak egiten ari izatea, bulego eta egoitza hutsak desinfektatzeko. Ezin dugu onartu baliabide propio batzuk gutxiegi erabiltzea, plantillaren zati handi bat garbiketa- eta desinfekziolanak egiteko prest egonda, behar izanez gero, zaurgarritasun handiagoko zentro eta espazioetan, hala nola egoitza sozio-sanitarioetan.\n3.6. Presoen egoerari buruz\nKartzeletako higiene eta osasun baldintzak kezkagarriak dira berez, eta are gehiago egun bizitzen ari garen honetan, non koronavirusa kalean baino hilgarriagoa izan daitekeen. Beharrezkoa da urgentziazko neurriak hartzea, espetxe barruan birusa zabaltzea saihestuko dutenak eta presoen oinarrizko eskubideak bermatuko dituztenak. Hori dela eta, 20 erakundek baino gehiagok premiazko neurriak eskatu dizkiote Barne Ministerioari eta Espetxe Erakundeei, presoen osasuna bermatzeko eta zaurgarrienak askatzeko.\nEH Bilduren ustez, premiazkoa da espetxeetan osasun-langileen plantillak indartzea eta 70 urtetik gorako pertsonak, gaixotasun kronikoak dituztenak eta zigorraren 3/4k bete dutenak espetxetik ateratzea. Era berean, eta bisitak eta bisak bertan behera geratu direnez, beharrezko baliabideak jarri behar dira senideekin bideo-deiak egin ahal izateko.\nNafarroako Gobernuari eskatzen diogu Espetxe Erakundeei exijitu diezaiela neurri horiek Iruñeko kartzelan kudeatzea, eta Estatuko beste kartzeletan dauden preso nafarrei aplika diezazkiela.\nZaindu gaitezen. Cuidémonos.\nEuskal Herria Bildu konprometituta dago herritarrekin, bere osasunarekin eta bere ongizatearekin. Asmo horrekin geure prestutasuna azaldu diogu Nafarroako Gobernuari, modu positiboan ekarpenak egiteko eta gure esku dagoen guztian laguntzeko, guztion artean egoera hau gainditzeko. Dokumentu honek jasotzen ditu egin ditugun irakurketa eta proposamenak, ikuspegi eraikitzaile batetik eta auzolana oinarri hartuta.


Euskal Herriko emakume errugbilarien II. Topaketa azaroaren 17an, Baionan\n2019ko uztailaren 19a, ostirala | Ordua Euskal Herrian 17:15:54\nUdalbiltzak antolatuta, Lapurdin ospatuko da hurrengo larunbatean ASB Baionako Kirol Elkartearen egoitzan.\nTopaketaren antolatzaileak aurkezpen egunean. Argazkia: @Udalbiltza\nBaionak hartuko du duela bi urte Gasteizen egin zen euskal emakume errugbilarien topaketaren lehen edizio arrakastatsuaren lekukoa.\nUdabiltzarekin bat, EAE eta Nafarroako errugbi federazioetako, Baionako Herriko Etxeko eta ASBko kideek parte hartu duten aurkezpenean, Luis Intxauspe Udalbiltzako lehendakariak adierazi du, “kohesioa, elkar ezagutza eta harremanak sendotzea” duela helburu ekimenak.\nEguneko ekitaldiak arratsaldeko 15:00etan hasiko dira, Araba, Bizkaia, Gipuzkoa, Nafarroa (Nafarroa Beherea eta Hego Nafarroa bateraturik) eta Lapurdiko selekzioek, Baionako Pierre Cacaregit zelaian jokatuko dituzten partidekin. Zuberoak ezinezkoa izan du lehiatzeko taldea osatzea.\nOndoren, 18:00etan laguntasun giroan errugbian horrek ohikoa den “hirugarren zatia” deiturikoa egingo dute parte hartzaile guztiek eta jarraian sari banaketari ekingo zaio.\nTopaketaren aitzakian, Baionako Euskal Museoan euskal emakume errugbilarien argazki galeria izango da ikusgai azaroaren 18ra arte.\nGasteizeko lehen edizioko bideoa:\nKanal hauetan artxibatua: Kirola | Baiona


IItxialdia baino astebete lehenago sartu zen etxera, eta ez da ezertarako atera. Erosketak etxeko atean utzi dizkiote. Ez da inorekin egon hilabete bian, eta oraindik etxean jarraitzea erabaki du.\nEtxea garbitzen ari da etengabe: eskuak garbitu eta etxea garbitu, etxea garbitu eta eskuak garbitu. Lagunekin elkartzeko aukerari uko egin dio: hamar baino gutxiago, probintzia barruan, etxe batean, beharrezko baldintzak hartzeko materialarekin, berrogeialdian etxean egon dira guztiak... lagunek pozik estutuko lukete, baina berak denbora behar du.\nSeme-alabek egin dizkiote enkargu guztiak, eta bera baserrian egon da. Alboko herrira jaistea baimendu diotenean zalantzaz bete da. Hilabete bi zain egon eta gero, orain ez daki kafea hartu gabe herrira joateak merezi dion, edo musu aurrekoa jasango duen edo...\nBistan dago beldurra hezurretaraino sartu digutela. Etxean sartu gintuztenetik ez digute egia oso bakar bat ere kontatu, eta geure mamu guztiekin bizitzera kondenatu gaituzte. Orain, kalera ateratzeko baimena eman digutenean, beldurrak aireratu egin dira. Nik ahizpei eskatu diet: baimenduta dauden gauzak egiteari uko egiten badiot, nahi ditudan gauzak egiteari uzten badiot, etxetik atera nahi ezta gelditzen banaiz, heldu belarritik eta eraman nazazue kalera.


Beaufort eskala - Wikipedia, entziklopedia askea.\nBeauforten eskala haizearen intentsitatea neurtzeko neurri enpiriko bat da, itsasoaren egoeran, olatuetan eta haizearen indarrean oinarritzen dena. Beauforten Haizearen indar-eskala ere deitzen da.\nEskala[aldatu | aldatu iturburu kodea]\n0tik - 1era < 1 Barealdia Garbi Barealdia, kea bertikalean igotzen da\n2tik - 5era 1etik - 3ra Haize bereziki ahula Olatu txikiak, baina bitsik gabe Keak haizearen norabide adierazten du\n6tik - 11ra 4tik - 6ra Oso ahula (Haize oso ahula) Beira-itxurako olatuen gandorrak, apurtu gabe Zuhaitzen hostoak mugitzen dira, errotak mugitzen hasiak daude\n12tik - 19ra 7tik - 10era Ahula (Haize ahula) Olatu txikiak, gandor hauskorrak. Hostoak mugitzen dira banderak haizean dabiltza.\n20tik - 28ra 11tik - 16ra Haize alaia Ardi zuriak ugari, olatu gero eta luzeagoak Hautsa eta orriak aireak darabiltza, zuhaitzen adaburuak mugitzen dira\n29tik - 38ra 17tik - 21era Haize hozkirria Olatu ertainak eta luzangak, ardi zuri asko Zuhaitzetan mugimendu txikiak, aintziretako azalera izurtua\n39tik - 49ra 22tik - 27ra Haize gogorra Olatu handiak egoten hasten dira, gandor hauskorrak, bitsa Zuhaitzen adarrak mugitzen dira, aterkia irekita izateko zailtasuna.\n50etik - 61era 28tik - 33ra Haize oso gogorra Itsaso zakarra, bitsa haizearen norabidean eramanez Zuhaitz handiak mugitzen dira, haizearen kontrako norabidean ibiltzeko zailtasuna\n62tik - 74ra 34tik - 40ra Ekaitza Olatu handi hauskorrak, bits lerroak Zuhaitzen adaburuak hausten dira, zirkulazio arazoak pertsonentzat\n75etik - 88ra 41etik - 47ra Ekaitz indartsua Olatu oso handiak, hauskorrak. Ikuspena gutxitua Zuhaitzetan kalteak, ezinezkoa haizearen kontrako norabidean ibiltzea\n89tik - 102ra 48tik - 55era Ekaitz gogorra Olatu oso handiak, gandor hauskorrekin. Itsasoaren azalera zuria. Errotik ateratako zuhaitzak, eraikuntzen egituretan kalteak\n103tik - 117ra 56tik - 63ra Ekaitz oso gogorra Olatu bereziki handiak, itsasoa erabat zuria, ikuspen oso eskasa Eraikuntzetan, teilatuetan eta zuhaitzetan kalte handiak\n+ 118tik +64ra Urakan-ekaitza (Urakana) Olatu bereziki handiak, itsaso zuria, ikuspenik gabe Eraikuntzetan, teilatuetan eta zuhaitzetan kalte handiak eta euria.\nSir Francis Beaufort hidrografoak asmatu zuen eskala 1805. urte inguruan. 1800 aurretik, itsasontziko ofizialek, aldizka, eguraldiaren behaketa egiten zuten, baina ez zuten eskalarik eta neurketak oso subjektiboak ziren.\nLehendabiziko eskalak ez zeukan haizearen abiadurarik, itsasontzi batek, 0tik 12ra bitartean, baldintza kualitatibo batzuk kontuan hartuz, baldintza horien aurrean jokatuko zuen modua zehazten zuen: "Maniobrak egiteko ozta-ozta nahikoa" izatetik 'belentzako eutsiezina' izatera.\n1850etik eskala itsasokoak ez ziren neurketetarako ere onartu egin zen, Beauforten zenbakiak anemometro baten errotazio zenbakiekin lotu zirenean haizearen abiadura neurtzeko.\n1906an, lurrunaren etorrerarekin, behaketak lehorrera zabaldu ziren. George Simpson, meteorologia bulegoko zuzendaria, izan zen lurrean deskriptoreak jartzearen arduraduna.\nHaizearen abiadura Beauforten Eskalan formula honen bidez neurtzen da:\nv = 0,837 B3/2 m/s\nErlazio hori 1923an estandarizatu zen, eta hamarkada batzuk geroago zerbait aldatu zuten meteorologoei baliagarriago gerta zekiekeen. Gaur egun, eskuarki, urakanak Saffir-Simpson eskalaren bidez neurtzen dira.\nBritainia Handiko Meteorologia agentzia: Beauforten eskala\nInvestigating Clouds: National Science Digital Library Beaufort Scale\nNational Public Radio: Beauforten eskala NPRn - Scott Huler-i elkarrizketa\nMultimedia: Beaufort Scale\nOrriaren azken aldaketa: 22 ekaina 2021, 15:15.


Eskandalua Paris-Ivryko erraustegian: baimena eman duen agintaria erraustegien patronalekoa da | Zero Zabor\nHasiera » Europa » Eskandalua Paris-Ivryko erraustegian: baimena eman duen agintaria erraustegien patronalekoa da\nIvry-Parisko erraustegiaren atarian herritarren protesta. (Argazkia: La France Insoumise)\n[Pello Zubiria Kamino] La France Insoumise mugimenduko Mathilde Panot diputatuak salatu du: Paris metropoliaren XIII. eremuan Ivryn dagoen erraustegia –Europako handiena– zaharberritzeko baimena eman duen ministroa Veolia errausketa eta hondakinen kudeaketako konpainia erraldoiaren zuzendaritzan egon da Emmanuel Macronek Trantsizio Ekologikoko Estatu idazkari izendatu artean.\nBrune Poirson, Macronen gobernuan Trantsizio Ekologikorako Estatu idazkaria. (Argazkia: Paris Match)\nPanotek Le Parisien egunkarian plazaratu duen artikulu batean salatu du: “Estatuak aurrerako jauzia egin du Ivry-Paris XIIIko erraustegia zaharberritzeko bidean, alferrikako proiektu inposatu bat den arren, benetan hondamendi ekologikoa. Brune Poirson anderea, Trantsizio ekologikorako Estatu idazkaria eta gobernuan gai honetan erabaki behar duen pertsona dena, 2014a arte Veoliaren Hego-Asiarako zuzendaria izana da. Eta jakin behar da Veoliak, Suez Environmentekin batera, daukala Frantzian ia monopolio osoa hondakinen kudeaketan, alor horretatik eskuratuz etekin handiak. Eskandalu bat da konpainia horretako goi kargu bat izatea Ivry-Paris XIII.ko erraustegiaren eraikuntzari baimena eman diona”.\nEta dio aurrerago ezkerreko diputatuak: “Inkesta publikoan herritarren aldetik jaso diren iritzien %99 kontrakoak izanik, inkestaren arduradunak, administraziotik Poirson anderea buru egin zaizkion oharrei jarraituz, erabaki du proiektua onartzea. Jarduera publikoaren legitimitatea dago osorik auzitan, interes gatazka horregatik. Ez da onargarria proiektu hau, oso kaltegarria dena ingurumenarentzako bezala herritarren osasunarentzako, hondakinen kudeaketa ekologiko baten kontrakoa, azkenean aurrera eramatea interes pribatuei plazer egiteagatik. Berehala ekin behar zaio proiektuaren azterketa berri bati eta gainera errausketaren lobbyen kontroletik aparte”.\nMathilde Panot diputatua Parisko legebiltzarrean Ivryko erraustegiaren eskandalua salatzen. (Argazkia: Le Parisien)\nInteres gatazka, ate-errotak eta lobbyen presioa daude Gipuzkoa eta Bizkaiko erraustegien historia osoaren muinean ere, Xabier Garmendia Martinezen ibilbideak nabarmen erakusten duen bezala. Eusko Legebiltzarreko parlamentariak oraindik garaiz daude gai honetaz eztabaida publikoa pizteko, Parisen egin nahi duten moduan.


select * from iglesias where id = '755'\nLatin gurutzeko oinplanoko eliza, gurutze ganga eta burualde trapezoidala duena. Obra harlanduzkoa da, kareharrizkoa perimetro horman eta hareharrizkoa kanpandorrean. Horma bularrek sendotu egiten dituzte hormak: bi atzealdean, bana alboetan eta hiru absidearen aldean.\nBao gutxi daude, egikera askotarikoak eta era irregularrean banatuak. "Jatorrizko baoak turuta gisako hutsarte estuak dira, erdi puntuko arku dobelatu batez amaituak, burualdeko absidean eta koru aldean izan ezik" (García; Agirre; Moraza, 2005), horiek turuta gisako idi begiak baitira.\nSarrera nagusia mendebaldeko fatxadan dago eta Berpizkundeko ereduei jarraitzen die: "Erdigunean erdi puntuko arku bikoitza ageri da gailen, dobelak eta diamante puntaz dekoraturiko zango landatuak dituena, eta horren alboetako doriar zutarri ildoxkatu bien gainean erlaitz molduratua duen frontoi laua bermatzen da. (...) Jatorrian, sarrera nagusi horrek estalki arkupeduna zuen, eta haren hegala ataurreko enkatxoak markaturiko mugetaraino iristen zen; gaur egun ez du estalkirik, duela hogei urte eraitsi baitzuten. Sarreraren alboetan, harriz landuriko ur bedeinkatu ontzi bana daude" (García; Agirre; Moraza, 2005). Hegoaldeko fatxadari atxikitako atarian eta horman eta harlanduxkazko zutarrietan bermaturik, beste hutsarte bat irekitzen da arku zorrotz dobeladun forman, gaur egun itsuturik dagoena.\nIparraldean kanpandorrea nabarmentzen da; bata bestearen gainean hareharrizko harlanduzko bi gorputz ageri dira, eta goialdean, aurrekoen gainean, harlangaitzezko beste bat, 1981ean egindako hormigoizko kupularekin. Bigarren gorputzean bao estu batzuk daude, erdi puntuko arku itsutuekin; hirugarrenak, aldiz, "berriki egindako lau bao ditu, erdi puntuko arku forman eginak, eta forjazko karela dutenak, eta haren barnean lau kanpaiak daude. Kanpai horiek agerian dute urtea: 1768 eta 1791" (García; Agirre; Moraza, 2005). Dorrearen oinean, erdi puntuko bi arkuk moldaturiko bi hutsarte ageri dira, dorrearen azpitik pasatzen uzten dutenak.\n"Barnealdean, habearte bakarra gurutze gangaz estalia dago, erdialdean medailoiak ditu eta haren hiru atalak erdi puntuko parpain arkuek bereizita daude, zeinak apur bat zorrotzak diren gurutze habearteko kaperetan" (García; Agirre; Moraza, 2005). Hormak eta gangak margoturik daude, nahiz eta pintura aski hondatua den.\n"Absidearen erdialdean kokaturik dago aldare nagusia erretaula neoklasikoarekin batera, San Joan Bataiatzailearen zurezko tailu neoklasiko bat gailen ageri da, Sagrarioaren gainean ezarria, alboetan San Pedro eta Santiagoren tailuak dituela. (...) Gurutze habeartearen albo kaperek, halaber, erretaula bana dute, neurri txikiagokoa, Andre Mariari eskainiak. Eskuineko albo kaperatik sakristia gunera iristen da" (García; Agirre; Moraza, 2005).\nOraingo sakristia geroago erantsi zaio, eta antzinakoak gurutze gangak mantentzen ditu.\nZurezko korua tenpluaren oinetan dago. Bataiarria "egikera guztiz soileko bloke monolitiko batean egina da." (García; Agirre; Moraza, 2005)\nBadakigu 1350etik gutxienez eliza bat zegoela Belauntzan (Insausti, 1969: 22), nahiz eta, bistan denez, oraingoa gerokoagoa den.\nGure esku daukagun lehenengo aipamen dokumentalaren arabera, 1549an bazegoen (TDBD) "XVI. mendearen azken laurdenean, eraberritze eta berreraikitze lan garrantzitsuak burutu ziren eraikinean Martin Agirre hargin maisuaren eskutik; berak "egin eta moldatu zituen transeptua, kaperak eta portalea, aldareak eta predikulekua eta beste hainbat lan" (García; Agirre; Moraza, 2005). 1605ean jasorik daude sarrera atean egindako konpontze lanak, Joan Basaiatza eta Miguel Olazabalen ardurapekoak. "1670ean Juan Sagues arkitekto maisuak erretaula nagusi berria gauzatzeari ekin zion. Zenbait urte geroago, 1712an, erretaula berri bat moldatu zuten Juan Bautista Uretaren trazaren arabera". 1827an eraberritze lanak egin zituzten berriro.\n"Obra berrienek kanpandorre aldea ukitu dute gehienbat, hura 1981 urtean berregin baitzuten" (García; Agirre; Moraza, 2005).\nLinazasororen arabera, "berriki Kristo gotiko moztu bat aurkitu zuten kupula dorrean " (Linazasoro, 1977).\nTeilatua zaharberritzea zurajea sendotuz. Esku-hartze arkeologikos.\n2008ko Plana: 44.000 €\n2009ko Plana: 172.019,56 €\n2010eko Plana: 90.000 €\nArray ( [id] => 755 )


Bertsio-kontroleko sistema banatuak: git eta github. :: ikasi :: Udako Euskal Unibertsitatea\nBertsio-kontroleko sistema banatuak: git eta github.\nIkastaro honetan git bertsio-kontroleko sistema banatua eta github zerbitzua azalduko dira. Bertsio-kontroleko sistemak kodea kudeatzeko tresnak dira. Sistema hauek aukera ematen dute iturburu-kodeak denboran zehar jasandako bilakaera aztertzeko, eta nahi izanez gero aldaketaren bat desegiteko. Bertsio-kontroleko sistemak ezinbestekoak dira programatzaile talde batek proiektu berean elkarrekin lan egiteko garaian. Horrela, software libreko proiektu gehienak (ia guztiak), bertsio-kontroleko sistemen bidez kudeatzen dira.\nTradizionalki, bertsio-kontroleko sistemak zentralizatuak izan dira, zeinetan zerbitzari zentral bat dagoen, software-proiektuaren bertsio “ofiziala” gordetzen duena. Bertsio-kontroleko sistema banatuetan, berriz, ez dago zerbitzari zentralizaturik. Horren ordez, garatzaile bakoitzak gordailu osoa gordetzen du, hots, kodea eta bere historia guztia.\nIkastaro honetan git bertsio-kontroleko sistema banatua landuko dugu (http://git-scm.com/).\nNahiz eta git bertsio-kontroleko sistema banatua izan, software-proiektuaren gordailua zerbitzari batean egoteak abantaila ugari ditu, batez ere proiektua lan talde batek garatu behar badu. github (http://github.com) ostalaritza zerbitzua da, git bidez sortutako software-gordailuak gordetzen dituena. Horretaz gain, github kode irekiko sare soziala dugu, eta haren bidez garatzaileak elkarrekin komunikatzeko hamaika bide eskaintzen ditu.\nRodrigo Agerri Gascón\nInformatika Doktorea, IXA taldeko (UPV/EHU) ikertzailea.\ngit bertsio-kontroleko sistema banatua ikastea.\ngithub zerbitzuak erabiltzea.\ngit eta github bidez proiektuak kudeatzea: sortu, eskuratu, aldatu eta eguneratu.\nHauek dira landuko diren gai nagusiak:\n1. Bertsio-kontroleko sistema banatuak: git\ngit-en erabilera eta oinarrizko eragiketak.\ngit-en erabilera elkar-lanerako; gordailuak konpartitzen.\nKode irekiko ohitura onak.\n2. github ostalaritza-zerbitzua\nproiektuak sortu eta eskuratu.\naldaketak egin eta konpartitu: pull request eredua.\nEskuratu hemen ikastaroko apunteak: Bertsio-kontroleko sistema banatuak: git eta github.\nIkastaroa bi zati nagusitan banatuko da. Lehenengo zatian, git sistema aurkeztuko da, eta bere bidez buru daitezkeen eragiketa ohikoenak azalduko dira. Bigarren zatian github zerbitzua erakutsiko da, eta github bidez proiektuak kudeatzen erakutsiko da. Bi zatietan hainbat ariketa burutuko dira.\nInformatikariei, kode irekiaz interesatuta dauden guztiei, solftware garapena hobetzeko interesatuta daudenei.\nHomologazio kodea: 1468348024\nEibar, udako ikastaroak, ostalaritza zerbitzua, kodea, kudeaketa, iturburu-kodea, programazioa, software librea


Eskainitako zerbitzuen ordainketa gauzatzeko bete ezazu galdetegi hau. Ez ahaztu ordainketaren arrazoia jartzea (adib. Agirien kopiak, irudi digitalak, erosketa, etab.) eta datozen orrietako argibideak jarrai itzazu. Mila esker!\nBIC kodea: CLPEES2MXXX (Estatu espainiarratik kanpo eginiko transferentziak)\nAzalpena: Zerbitzuen ordainketa


martxoa | 2012 | Medikuntzako Ikasleak\nmartxoa 29, 2012 ·\tby medikuntza ·\tin General\t· 4 iruzkin\nHemen dituzue aurtengo txapelketen oinarriak / Aquí tenéis las bases de los concursos de este año: Portada MEDIKER 2.0 Fotografía / Argazkia Cuéntanos tu experiencia / Kontaiguzu zeure bizipena Marrazki anatomikoa / Dibujo Anatómico Advertisements\nAlgunas aclaraciones sobre la huelga general\nmartxoa 20, 2012 ·\tby medikuntza ·\tin General\t· Utzi iruzkina\n¿Que supone hacer huelga? En principio, significa no ir a clase, más allá de otras convocatorias que puedan concurrir otro día. ¿Entonces se “pierde clase”? Si, en principio, en eso consistiría la huelga, en decidir libre e individualmente no asistir a clase ese día. ¿Si ese día no voy a clase y tengo prácticas… que […]\nmartxoa 20, 2012 ·\tby medikuntza ·\tin Oharrak / Avisos\t· Utzi iruzkina\nZer suposatzen du ikasle izanik “greba egiteak”? Printzipioz, eskoletara ez joatea izango litzateke, egun horretan parte hartu daitezkeen bestelako ekimenetan sartu gabe. Orduan “klase galtzen” da? Printzipioz bai, horta datza greba, boluntario eta indibidualki eskoletara ez joateko erabakia izango litzateke. Eskoletara ez banoa egun horretan eta praktikak baditut…zer? Bai klasera joatea zein greba egitea eskubideak […]\nRechazo al aumento de plazas de acceso sin aumento de plazas MIR!\nmartxoa 18, 2012 ·\tby medikuntza ·\tin Berriak / Noticias\t· Utzi iruzkina\nEHUko Akademia Antolakuntz Batzordeak atzera bota du medikuntzarako 260 sarbide plazatik 300 plazara igotzea. Espero da hurrengo asteetan erabakia Gobernu Kontseiluak berrestea. Eskerrik asko batzordekidei! sarbide plazak ezin dira igo MIReko plazak igotzen ez badira! — La Comisión de Ordenación Académica (COAD) de la UPV/EHU ha rechazado aumentar las plazas de acceso a medicina de […]\nmartxoa 15, 2012 ·\tby medikuntza ·\tin Berriak / Noticias\t· Utzi iruzkina\n(Saioa Labaka. 2315. alea. 2012-03-18) Bi eguneko itxialdia egin zuten EHUko Medikuntza eta Odontologia Fakultateko ikasle batzuek joan den urtean. Medikuntza euskaldundu! mugimenduko ehun bat kidek komunikabideen arreta piztea lortu zuten. Euren aldarrikapena, ikasketak euskaraz egin ahal izatea. Osasun sistemaren euskalduntzea kinka larrian dagoela salatu dute. Euskal Herrian eskaintzen diren goi-mailako osasungintzako ikasketak hauek dira: Medikuntza, Odontologia, […]


Chiang Kai-shek - Wikipedia, entziklopedia askea.\nTxinako politikaria eta buruzagi militarra\nChiang Kai-shek (Ningpo, Txe-Kiang, 1887ko urriaren 31 – Taipeh, 1975eko apirilaren 5) Txinako militar, politikaria eta estatuburua izan zen.\nTxinako Errepublikako presidente\n1950eko martxoaren 1a - 1975eko apirilaren 5a\n← Li Zongren (en) - Yen Chia-kan (en) →\nHautetsia: 1948 Republic of China presidential election (en) , 1954 Taiwan presidential election (en) , 1960 Taiwan presidential election (en) , 1966 Taiwan presidential election (en) , 1972 Taiwan presidential election (en)\n1948ko maiatzaren 20a - 1949ko urtarrilaren 21a\n← baliorik ez - Li Zongren (en) →\nHautetsia: 1948 Republic of China presidential election (en)\n1947ko martxoaren 1a - 1947ko apirilaren 18a\n← T. V. Soong (en) - Zhang Qun (en) →\nmember of the 1st National Assembly of the Republic of China (en)\n1947 - 1975eko apirilaren 5a\nHautetsia: 1947 Republic of China National Assembly election (en)\nChairman of the National Government of China (en)\n1943ko ekainaren 1a - 1948ko maiatzaren 20a\n← Lin Sen (en) - baliorik ez →\n1939ko abenduaren 11 - 1945eko ekainaren 4a\n← H. H. Kung (en) - T. V. Soong (en) →\nmember of the Constituent National Assembly (en)\n1935eko abenduaren 16a - 1938ko urtarrilaren 1a\n← Wang Jingwei - H. H. Kung (en) →\nMilitary Affairs Commission (en) chairperson (en)\n1931ko abenduaren 15a - 1946ko maiatzaren 31\n1930eko azaroaren 24a - 1931ko abenduaren 15a\n← T. V. Soong (en) - Chen Mingshu (en) →\n1928ko urriaren 10a - 1931ko abenduaren 15a\n← Tan Yankai (en) - Lin Sen (en) →\nXikou (en) , 1887ko urriaren 31\nQing dinastia (1887ko urriaren 31 - 1912)\nTxinako Errepublika (1912–1949) (1912 - 1949)\nTaiwan (1949 - 1975eko apirilaren 5a)\nTaipei, 1975eko apirilaren 5a (87 urte)\nCihu Mausoleum (en)\nMao Fumei (1901 - 1927)\nYao Yecheng (1911 - 1927)\nChen Jieru (1921 - 1927)\nSoong May-ling (1927 - 1975eko apirilaren 5a)\nChiang Wei-kuo (en)\nChiang Kai-ching (en)\nChiang Jui-lien (en)\nJiang Ruiqing (en)\nChiang Wei-kuo (en) (adopted son (en) )\nBaoding Military Academy (en)\nGrand Cross of the Order of the Bath (1942)\nTime Person of the Year (1937)\nMeritu Zibilaren Ordenaren Lepokoa (1965)\nJaponiako Armada Inperiala\nFuntzionario baten semea zen. 1906an Akademia Militarrean sartu zen eta urtebete geroago Sun Yat-Sen ezagutu zuen Tokion. 1911n mantxuen dinastia egotzi zuen iraultzan parte hartu zuen. 1923an estatu nagusiko buru izan zen Sun Yat-Senek Kantonen eratu zuen gobernuan. Sun Yat-senen heriotzaren ostean (1925), Kuomintang alderdiaren buru bihurtu zen. Komunisten aurka gogor ekin zion, 1927an Shanghaiko hilketarekin amaituz. Herrialdea batzeko asmoz, gerra-jauntxoen aurkako borrokaren liderra ere izan zen. Garaipena lortuta, Txinako Errepublikako gobernuburu bihurtu zen 1928an. Errepublikako lehendakari hautaturik, 1931n diktadura militarra ezarri zuen. Berriro komunistei eraso zien, hauek 1934an Ibilbide Luzea deitua egitera behartuz.\n1937an japoniarrak Txinaz jabetzeko mehatxuak komunistekin fronte nazionala osatzera behartu zuen. Japoniarren okupazioaren denboran bere errejimenak eskuin muturrerantz jo zuen.\nGerra amaitu ondoren, 1946ko udaberrian eraso orokorra jo zuen komunisten aurka. 1949ko abuztuan, komunistak lurralde osoaz jabeturik, boterea galdu eta Taiwan-era alde egin behar izan zuen.\nUharte hartan Txina Nazionalista izeneko errepublika eratu zuen Estatu Batuen laguntza militar eta ekonomikoarekin. Hil artean lehendakari hautatua izan zen 1950, 1954, 1960, 1966 eta 1972. urtean. Hor, hil arte (1975) jarraitu zuen Txinako Errepublikako presidentearen titulua eramaten.\nWikimedia Commonsen badira fitxategi gehiago, gai hau dutenak: Chiang Kai-shek\nAzken aldaketa 2 iraila 2020(e)an, 20:06(e)tan\nOrriaren azken aldaketa: 2 iraila 2020, 20:06.


Joan Gartzia de Crial - Wikipedia, entziklopedia askea.\nJoan Gartzia de Crial\nJoan Gartzia de Crial eskultorea eta pintorea izan zen. XVI. mendean Euskal Herrian lan egin zuen. 1508an Lekeitioko Santa Mariako erretaula nagusia egin zuen, estilo gotikoan. 1516an eliza bereko koruko lanak hasi zituen.\nAzken aldaketa 7 iraila 2020(e)an, 21:33(e)tan\nOrriaren azken aldaketa: 7 iraila 2020, 21:33.


Gure komertzioak | Bizigiro | Berria\nHirietan zurrumurru bat dena, herrietan errealitate gordin bat da; herriko denda txikiak hiltzen ari dira. Eguberrietako kanpaina pasatu da, eta ez dirudi oso urte oparoa izan denik denda txiki eta ertain askorentzat, Interneteko eta enpresa handiagoen eskaintzak direla medio. Datu askorik gabe, baina handiek ere Interneten eragina nabaritu dutela entzun diot inori. Komertzioa erabat aldatzen ari da, sakelakoari lotuta. Erosotasuna, eskaintza, prezioa... asko dira horretan eragiten duten faktoreak. Gertuko tratua, konfiantza, gomendio pertsonalak... ez dirudite hain garrantzitsuak erosle berrientzat. Homogeneizazio prozesuetan, ezer ezberdina eskaintzea zaila da, publikoa horretara ohituta baitago; merkeago eskainiko dionik bada, zertarako gertu erosi?\nHomogeneizazioaren kontra, eskaintza berezitua eta bertakoak egiteko aukera dago beti, baina hori egiteko zailtasunak asko dira. Komunikazioan indar handiagoa jartzea beharrezkoa izaten da, eta txikiek ez dute horretarako aukera handirik.\nInterneteko salmentari dagokionez, bertara ere iritsi da marko geografikoari lotutako mugen apurtzea. Europan, orain arte ez bezala, produktuak herrialde ezberdin batean erosteko aukera egongo da orain. Orain arte, zenbait markek herrialdearen araberako filtro bat jartzen zuten. Konektatzen zinen herrialdearen arabera, herrialde horretako dendara bideratzen zintuzten. Orain hori desagertuko da, edo behintzat beste herrialdeetako denda birtual horietan ere erosteko aukera izango duzu Europan.\nOhitura aldaketa, baina, gertatu da. Frikzio humano gutxiko dendak nagusitzen ari dira. Plano fisikoan, tratu pertsonala eskertzen duenik egongo da, baina prozesu gero eta automatizatuagoak nahiago ditugula uste dut. Prezioa ezagutu, produktua ikuskatu eta trabarik gabeko erosketa egitea, alegia. Plano fisikoan horrela bada, zer esan Internet bidezko salmentetan...\nZer gertatuko da gure herri eta hirietako lokalekin orduan? Aukera gutxi ikusten ditut, baina bizitzaz bete beharko ditugu. Dendak bakarrik izango ez diren dendak, tabernak bakarrik ez diren tabernak edo elkartzeko tokiak: behar komunak asetzeko guneak asmatu beharko ditugu. Hori, edo frankiziez eta inmobiliarien kartelez jositako desertuak izango ditugu.


Irekia Eusko Jaurlaritza - Gobierno Vasco :: Kiroleko dopingaren aurkako programaren aurkezpena\ndopingaren aurkako programa\n\nKiroleko dopingaren aurkako programaren aurkezpena Iturria: Irekia\n\n"Substantzia eta metodo debekatuak erabiltzeak kirolarien osasunari kalte egiten dio eta kirolaren funtsaren aurkakoa da"\nEusko Jaurlaritzak eta kirol federazioek kiroleko dopinaren aurkako programa bat jarriko dute abian\nEusko Jaurlaritzako Kultura sailburu Blanca Urgellek, Kirol zuzendari Patxi Mutiloak eta Euskal Kirol Federazioen Batasuneko presidente Rafael Munillak Eusko Jaurlaritzaren Kultura Sailaren Kirol Zuzendaritzak, Euskal Kirol Federazioen Batasunak eta euskal kirol federazioek abian jarriko duten dopinaren aurkako lankidetza-programa aurkeztu dute. 42 federazioren partaidetza duen programa horrek ebazpen judizialek planteatutako egoera konpontzeko aukera ematen du.\nEusko Jaurlaritzak, dopinaren aurka borrokatzeko bere konpromisoaren ildoan, azken urteetan hainbat jarduera egin ditu esparru horretan, hala nola, dopinaren aurkako kontrolak.\nAurkako emaitzen ondorioz, zehapen-prozedurak abiarazi ziren eta eragindakoek auzitegietan errekurritu zituzten. Auzitegiek hainbat epai eman zituzten, Eusko Jaurlaritzak dopinaren alorrean zehapenak ezartzeko duen ahalmena zalantzan jartzen dutenak. Epai horien arabera, zehatzeko ahala euskal federazioek soilik dute.\nTestuinguru horretan, eta egoera hori gainditzeko, Eusko Jaurlaritzaren Kultura Sailaren Kirol Zuzendaritzak, Euskal Kirol Federazioen Batasunak eta euskal kirol federazioek erabaki dute dopinaren aurkako lankidetza-programa bat abian jartzea. Jada 33 federaziok hartzen dute parte programa horretan eta beste 9 laster sartuko dira.\nPrograma horren arabera, Eusko Jaurlaritzaren Kultura Sailaren Kirol Zuzendaritzak eta euskal kirol federazioek dopin-kontrolak egingo dituzte, alegia, mediku eta osasun-langile gaituek, Eusko Jaurlaritzak, euskal kirol federazioek eta behar bezala homologatu eta baimendutako analisi-laborategi batek egindako jarduera materialak, dopina eragin dezakeen substantzia debekaturen bat edo arauzkoa ez den metodoren bat erabili den egiaztatzea helburu dutenak.\nHorrez gain, informazioko, prestakuntzako, dibulgazioko eta sentsibilizazioko ekintzak egingo dira, bai eta osasunaren eta dopinaren arloko prebentzioko ekintzak ere. Eusko Jaurlaritzaren Kultura Sailaren Kirol Zuzendaritzak laguntza emango die euskal kirol federazioek eskatutakoan, programan ezarritakoa gauzatzeko helburuarekin.\nDopineko praktikak, betidanik, kirol-etikaren oinarrizko printzipioak urratzen dituzte. Egun, dopinak kirol-etikaren esparrua gainditu du eta osasun publikoko arazo bihurtu da. Blanca Urgell sailburuak adierazi duen moduan, "jakina da substantzia eta metodo debekatuak erabiltzeak kirolarien osasunari kalte egiten diola eta kirolaren funtsaren aurkakoa dela. Dopina historikoki kirolarekin erlazionatu diren printzipio eta balioen aurkakoa da", azpimarratu du.\nBestalde, adierazi behar da jada hasi direla Euskadin dopinaren aurka borrokatzeko legearen aurreproiektua izapidetzen. Lege horrek Euskadiri lege-esparru propioa emango dio, fenomeno horren aurka modu eraginkorrean borrokatzea ahalbidetuko diona.


Eguraldia: Alaquàs (València/Valencia) - 7 egunetako iragarpena - Taula - Meteorologiako Estatu Agentzia - AEMET. Espainiako Gobernua\nHasiera › Eguraldia › Iragarpena › Udalak › Alaquàs\nIragarpena udalerrika. Alaquàs (València/Valencia)\nHiriburua: Alaquàs (altitudea: 45 m)\nLatitudea: 39° 27' 29'' I - Longitudea: 0° 27' 36'' M - Posizioa: Ikus kokapena\nIragarpen zehaztuaren XML-a deskargatu Alaquàs\n0% 0% 0% 0% 0% 0% 0% 15% 95% 25% 5% 5%\n16 / 30 15 / 33 19 / 34 19 / 26 17 / 23 16 / 23 15 / 25\n30 / 60 25 / 65 25 / 65 50 / 90 40 / 100 40 / 80 40 / 75\n19 17 32 26 20\n60 55 25 45 65\nValencia Aeropuerto (Udalerria: Manises) a 3,24 km - Altitudea 56 m\nValència, Viveros (Udalerria: València) a 8,43 km - Altitudea 11 m\nTurís (Udalerria: Turís) a 15,7 km - Altitudea 196 m\nLlíria (Udalerria: Llíria) a 28,28 km - Altitudea 198 m\nPolinyà de Xúquer (Udalerria: Polinyà de Xúquer) a 31,33 km - Altitudea 12 m\nSagunt/Sagunto (Udalerria: Sagunto/Sagunt) a 32,03 km - Altitudea 30 m